## Pravilnik o uvjetima i mjerilima za ostvarivanje prava na stipendiju hrvatskim braniteljima iz Domovinskog rata

### NN 41/1997 (18.4.1997.), Pravilnik o uvjetima i mjerilima za ostvarivanje prava na stipendiju hrvatskim braniteljima iz Domovinskog rata

# **MINISTARSTVO ZNANOSTI I TEHNOLOGIJE**

Na temelju članka 33. Zakona o pravima hrvatskih branitelja iz Domovinskog
rata i članova njihovih obitelji ("Narodne novine" broj 108/96) ministar
znanosti i tehnologije uz suglasnost ministra obrane donosi

## **PRAVILNIK**

### **O UVJETIMA I MJERILIMA ZA OSTVARIVANJE PRAVA NA STIPENDIJU HRVATSKIM BRANITELJIMA IZ DOMOVINSKOG RATA**

Članak 1.

Ovim se Pravilnikom propisuju uvjeti i mjerila za ostvarivanje prava
na stipendiju na dodiplomskom i poslijediplomskom studiju hrvatskim braniteljima
iz Domovinskog rata (u daljnjem tekstu: hrvatski branitelji), djeci poginulih,
umrlih, zatočenih ili nestalih hrvatskih branitelja te hrvatskim ratnim
vojnim invalidima Domovinskog rata (u daljnjem tekstu: HRVI Domovinskog
rata) i njihovoj djeci.

Članak 2.

Za dodjelu stipendija na dodiplomskom i poslijediplomskom studiju natjecati
se mogu hrvatski branitelji, djeca poginulih, umrlih, zatočenih ili nestalih
hrvatskih branitelja, te HRVI Domovinskog rata i njihova djeca tijekom
redovitog studiranja na visokim učilištima ako im je stipendija prijeko
potrebna s obzirom na prihode njih i njihove obitelji.

Osobe iz stavka 1. ovoga članka koje su upisane na studij mogu se natjecati
za dodjelu stipendija uz uvjet da su savladavale upisani studij bez ponavljanja
godine.

Članak 3.

Hrvatski branitelji, HRVI Domovinskog rata i njihova djeca te djeca
u obitelji poginulih, umrlih, zatočenih ili nestalih hrvatskih branitelja
imaju pravo na stipendiju ako im dohodak od nesamostalnog rada, dohodak
od samostalne djelatnosti te dohodak od imovine i imovinskih prava po jednom
članu obitelji ne prelazi mjesečno iznos od dva neoporeziva dijela plaće
zaposlenih u Republici Hrvatskoj.

Dohodak iz stavka 1. ovoga članka nije zapreka za ostvarivanje prava
na stipendiju djetetu poginulog hrvatskog branitelja koje nema ni drugog
roditelja.

Dohodak od nesamostalnog rada, dohodak od samostalne djelatnosti i dohodak
od imovine i imovinskih prava utvrđuje se prema odredbama Zakona o porezu
na dohodak ("Narodne novine" broj 25/95, 52/95, 106/96).

Iznimno od odredbe stavka 3. ovoga članka pri utvrđivanju dohotka uzimaju
se i osobna invalidnina i posebni dodatak HRVI Domovinskog rata te naknade
plaće koju primaju hrvatski branitelji i HRVI Domovinskog rata ostvarene
za vrijeme liječenja i medicinske rehabilitacije, obiteljska invalidnina
i uvećana obiteljska invalidnina članova obitelji hrvatskog branitelja
koji je poginuo, umro ili je nestao pod okolnostima iz članka 2. Zakona
o pravima hrvatskih branitelja iz Domovinskog rata i članova njihovih obitelji.

Članak 4.

Natječaj za dodjelu stipendija raspisuje ministar znanosti i tehnologije
(u daljnjem tekstu: Ministar).

Natječaj sadrži sve podatke potrebne pristupnicima, a osobito:

- visinu stipendija,

- rokove za provedbu natječaja te

- isprave koje se prilažu prijavi.

Natječaj za dodjelu stipendija raspisuje se u pravilu jednom godišnje
i objavljuje u dnevnom tisku.

Prijedlog za odabir pristupnika podnosi povjerenstvo koje imenuje Ministar.
Povjerenstvo je sastavljeno od pet članova od kojih je jedan član povjerenstva
student kojeg predloži Hrvatski studentski zbor, a jedan član predstavnik
Ministarstva obrane kojeg predloži ministar obrane.

O odabiru studenata kojima će se dodijeliti stipendija Ministar donosi
rješenje koje je konačno u upravnom postupku.

Članak 5.

Sa odabranim studentima sklapa se ugovor o dodjeli stipendija za cijeli
tijek studija uz uvjet da savladavaju upisani studij bez ponavljanja godine.

Ugovor o dodjeli stipendije sklapa se u pisanom obliku i sadrži:

1. podatke o ugovornim stranama,

2. iznos stipendije i način isplate,

3. rok na koji je sklopljen,

4. odredbe o vraćanju stipendije:

- ako se student neopravdano ispiše sa upisanog studija,

- ako mu je izrečena stegovna mjera isključenja sa studija.

5. rokovi i način vraćanja stipendije (jednokratno ili u obrocima).

6. mjesto i nadnevak sklapanja ugovora i potpise ugovornih strana.

Sredstva koja su dobivena stipendijama ne vraćaju se, osim u slučajevima
propisanim u stavku 2. podstavku 4. ovoga članka.

Članak 6.

Stipendije se isplaćuju svaki mjesec tijekom cijele školske godine.

Sredstva za dodjelu stipendija isplaćuju se preko žiro-računa osoba
koje su stekle pravo na stipendiju.

Članak 7.

Ovaj pravilnik stupa na snagu osmoga dana od dana objave u "Narodnim
novinama", a primjenjuje se od 01. listopada 1997. godine.

Urbroj: 512-01-97-800 Klasa: 602-04/97-040005
Zagreb, 21. ožujka 1997. Urbroj: 533-01-97-1
Zagreb, 14. ožujka1997.

Ministar obrane Potpredsjednik Vlade
ministar znanosti i tehnologije
**Gojko Šušak,** v. r. **prof. dr. sc. Ivica Kostović,** v. r.

Pravilnik, NN 41/1997-581